Goa hütid (Shacks)  Goa ranna- ja ööelu kõige iseloomulikumaks jooneks on randa otse tõusulaine piirile püstitatud hütid. Tegemist on ajutiste, hooajaks ehitatud söögi- ja joogikohtadega, mis on lahti hilisööni. Hütid on tegelikult lihtsad, ebaformaalsed restoranid. Söök ja jook on tunduvalt odavam kui hotellide restoranides, teenindus vaba, sõbralik ja ebaametlik. Hütis teenindab teid  omanik ja tema kaaskondlased - sellest tuleneb atmosfäär, millele Eestis võiks võrdlusena tuua ehk vaid Lamba-Ada kõrtsu Vergis. Hüttides saab tegelikult veeta terve päeva: siin on võimalik leida varju päikese eest ja õhtul pidu pidada. Päikeseloojangul süüdatakse laudadel küünlad, rannal lõkked ja pannakse mängima muusika, mis sõltub omaniku või klientide maitsest.